魏岘
回沙闸成用可斋陈公韵
一堰限溪江，七乡利耕稼。
卤汐回东溟，多水流仲夏。
仁哉王长官，一劳贻永暇。
长输不尽泽，绝胜晴雨乍。
旱魃纵肆威，恃此不足怕。
滴水一滴金，欲买真无价。
年来沙作崇，耄倪忧日夜。
役夫锸方举，贤帅车已下。
丰赀发公储，严祀阐神舍。
临流肃旌骑，问瘼穷隙罅。
买地开一吭，纳水通百汊。
山判不可移，石级谁敢跨。
董正有赞府，相视皆别驾。
仍忧曷尾闾，置栅抵立壩。
即此是商霖，何必骄阳化。
它山不可磨，钱秦特其亚。